KIRJALLINEN KYSYMYS P-1430/01

esittäjä(t): Christopher Heaton-Harris (PPE-DE) komissiolle

(4. toukokuuta 2001)

Aihe: OLAFiin sovellettavat budjettisäännökset

Euroopan petostentorjuntaviraston (OLAF) perustamissuunnitelmassa virastolle on vuodeksi 2001 myönnetty enintään 53 pysyvää virkaa A-ura-alueelle.

Voiko komissio vahvistaa, että tätä rajaa ei ole noudatettu ja että OLAFin palveluksessa on lähes 80 pysyvää A-ura-alueen virkamiestä?

Jos asia on näin, pitääkö komissio tätä sääntöjenvastaisuutena ja budjettisäännösten vakavana rikkomisena, ja antoiko komission varainhoidon valvoja menettelylle hyväksyntänsä?

Pitääkö paikkansa, että OLAFin johtaja kiinnitti talousarviosta ja sen valvonnasta vastaavan komissaarin huomiota ongelmaan jo vuoden 2001 talousarvion ensimmäisen käsittelyn yhteydessä lokakuussa 2000? Jos komissaarille kerrottiin asiasta, mikä oli hänen reaktionsa? Voiko komissio lisäksi ilmoittaa, millä kaikilla talousarvion aloilla tapahtuu samanlaista tai samankaltaista budjettisäännösten rikkomista?

Michaele Schreyerin komission puolesta antama vastaus

(31. toukokuuta 2001)

Budjettivallan käyttäjä hyväksyi varainhoitovuoden 2000 budjettimenettelyn yhteydessä Euroopan petostentorjuntaviraston (OLAF) henkilöstötaulukon, johon sisältyi 194 vakinaista ja 30 väliaikaista tointa. Toimet käsittivät 83 vakinaista ja 15 väliaikaista A-tointa sekä 60 vakinaista ja 15 väliaikaista B-tointa.

Toukokuussa 2000 esitetyssä alustavassa talousarvioesityksessä varainhoitovuodelle 2001 esitettiin OLAFille 300:a tointa, joihin sisältyi 100 vakinaista ja 24 väliaikaista A-tointa sekä 81 vakinaista ja 26 väliaikaista B-tointa. Varainhoitovuoden 2001 budjettimenettelyn yhteydessä parlamentin talousarvion valvontavaliokunta laati luonnoksen tarkistukseksi, jossa esitettiin komission ehdotukseen sisältyvän jaottelun perusteellista muuttamista mm. vähentämällä vakinaisten A- ja B-toimien määrää yhteensä 34 toimella ja lisäämällä väliaikaisten toimien määrää vastaavasti.

OLAFin pääjohtaja otti asian esille talousarviosta vastaavan komission jäsenen kanssa syys- ja lokakuussa 2000. Keskusteluissa puitiin hallinnollisia ja talousarvioon liittyviä vaikeuksia, joita tällainen päätös aiheuttaisi. Asiasta vastaava komission jäsen ilmoitti vaikeuksista budjettivallan käyttäjälle ensimmäisessä käsittelyssä. Lisäksi hän kirjoitti asiasta parlamentin talousarvion valvontavaliokunnan puheenjohtajalle 1. joulukuuta 2000, sen jälkeen kun neuvosto oli hylännyt tarkistuksen marraskuussa pidetyssä toisessa käsittelyssä, mutta ennen kuin parlamentin talousarvion valvontavaliokunta äänesti lausunnostaan toisessa käsittelyssä joulukuun alussa. Komission jäsen kiinnitti huomiota täytäntöönpano-ongelmiin, joita päätöksen hyväksyminen parlamentissa aiheuttaisi komissiolle.

Tämä oli yksi monista täytäntöönpano-ongelmia koskevista huomautuksista, joita eräiden talousarvioon tehtyjen tarkistusten osalta esitettiin ja jotka neuvosto hylkäsi mutta joita parlamentti tarkasteli uudelleen toisessa käsittelyssään.

Budjettivallan käyttäjä vahvisti OLAFin tarkistetun henkilöstötaulukon 14. joulukuuta 2000, ja se on sisällytetty varainhoitovuoden 2001 julkaistuun talousarvioon. Henkilöstötaulukossa on nyt vähemmän vakinaisia A-toimia kuin vuoden 2000 talousarvioesityksessä ja vähemmän vakinaisia toimia kuin OLAFissa tällä hetkellä työskentelee vakinaisia virkamiehiä. OLAFin henkilöstötaulukon alaviitteessä 14 todetaan, että 76 vakinaista tointa pidetään varauksessa siihen asti, kunnes 16. toukokuuta 2000 annetun päätöslauselman 20 ja 21 kohdan mukaisesti kaikkien OLAFissa työskentelevien henkilöiden pätevyys on tarkastettu ja komissio on hyväksynyt kaikki siitä aiheutuneet johtajan tekemät siirtopäätökset. Ennen näiden toimien vapauttamista budjettivallan käyttäjä pyytää OLAFin valvontakomitealta lausuntoa.

OLAF ja komissio ovat pyrkineet ratkaisemaan uuden tilanteen aiheuttamat ongelmat.

Osa virkamiehistä on siirretty toisiin tehtäviin tiiviissä yhteistyössä henkilöstön ja hallinnon pääosaston kanssa; nämä uudelleenjärjestelyt ovat vielä kesken.

OLAFin valvontakomitea hyväksyi tarkistetun henkilöstötaulukon kirjallisessa menettelyssä 30. maaliskuuta 2001. Komissio on vahvistanut ja julkaissut alustavan esityksen korjaavaksi ja täydentäväksi talousarvioksi nro 3/2001. Se sisältää tarkistetun henkilöstötaulukon, jonka tarkoituksena varmistaa, että OLAF voi suorittaa sille uskotut tehtävät. Alustava esitys KTT:ksi nro 3/2001 odottaa parhaillaan neuvoston ensimmäistä käsittelyä, minkä jälkeen se toimitetaan parlamenttiin. Jos budjettivallan käyttäjä hyväksyy sen, OLAFin käyttöön vapautetaan 76 uutta tointa.

OLAFin vakinaisten A-toimien määrä 15. toukokuuta 2001 oli 71, joista yhtä hoitaa väliaikainen toimihenkilö (Muuhun henkilöstöön sovellettavien palvelussuhteen ehtojen 2 artiklan b alakohta). Varainhoidon valvonnan pääosastolle on ilmoitettu komission alustavasta talousarvioesityksestä vuodelle 2001 ja alustavasta esityksestä KTT:ksi nro 3/2001, mutta komission varainhoidon valvonta ei voi käsitellä parlamentin budjettitarkistuksia.

Tapaus on nostanut esiin talousarvion täytäntöönpanoon liittyviä tärkeitä kysymyksiä, eikä sille ole ennakkotapausta.